寫懷二首 一
作者：杜甫
朝代：唐

paragraphs: 勞生共乾坤，何處異風俗。
冉冉自趨競，行行見羈束。
無貴賤不悲，無富貧亦足。
萬古一骸骨，鄰家遞歌哭。
鄙夫到巫峽，三歲如轉燭。
全命甘留滯，忘情任榮辱。
朝班及暮齒，日給還脫粟。
編蓬石城東，采藥山北谷。
用心霜雪間，不必條蔓綠。
非關故安排，曾是順幽獨。
達士如弦直，小人似鉤曲。
曲直我不知，負暄候樵牧。